Mike Legarth (KF), 2009-05-07:
Tak, hr. formand.
Torsdag den 7. maj er en dejlig dag, ikke fordi vi venter på at skulle gå på forlænget weekend, eller fordi solen skinner specielt meget, men fordi det er i dag, at vi behandler det sidste lovforslag i den her glimrende skattereform, som kommer Danmark så meget til gode.
Vinderne af skattereformen bliver Danmark, det danske samfund.
Der er tale om massive skattenedsættelser, det er rent faktisk den største skattesænkning af den danske højeste marginalskat nogen sinde, og det er jeg selvsagt meget tilfreds med.
Vi sænker indkomstskatten med i alt 29 mia. kr., vi forbedrer arbejdsudbuddet med 19.300 medarbejdere, og vi forbedrer den finanspolitiske holdbarhed med 5,5 mia. kr. Det gør altså ikke noget, at vi belønner folk i det her land for at yde en ekstra indsats.
Det skal kunne betale sig at arbejde i Danmark, og det kan det langt bedre med dagens resultat.
Med den her reform sænker vi skatten for almindelige, hårdtarbejdende mennesker, og vi fritager ca. 350.000 mennesker for at betale topskat.
Jeg tænker på sygeplejersker, lærere, håndværkere og metalarbejdere, der kan få et fald i marginalskatten på knap 21 procentpoint, fordi de nu slipper for at betale mellemskat og topskat.
Så kan jeg sige det ligeud: Jeg ligger ikke søvnløs, fordi vi med den her skattereform også belønner hårdt arbejdende læger, initiativrige virksomhedsledere og succesfulde iværksættere.
Jeg er glad for at leve i et samfund, hvor vi belønner folk for at yde en ekstra indsats.
Skattereformen skaber tryghed for privatøkonomien, den kickstarter samfundsøkonomien, og den drejer Danmark i en grøn og bæredygtig retning.
Skal vi så forholde os til selve lovforslaget, L 207, og indholdet af det, vil jeg starte med at annoncere, at i forbindelse med at vi har leveret og skabt den her skattereform, har vi været i dialog med virksomhederne.
Vi har spurgt dem: Hvad er det allervigtigste, vi kan gøre for jer for at forbedre jeres konkurrenceevne ude på verdensmarkedet?
Og vi har fået et entydigt svar tilbage: Det er, at I sænker skatten på arbejde markant i en ambitiøs skattereform.
Og erhvervslivet har jo selv i dialog med os medvirket til at skabe den mulighed, så det er i høj grad sket i dialog med virksomhederne, at vi indfører de her afgifter.
Det handler om energiafgifter på brændsler og el, som stiger henholdsvis 15 og 5 pct.
Det er en grøn energiafgift på el til husholdninger og erhverv, og det er brændsler anvendt til fremstilling i erhverv.
Mineralogiske processer, kemisk reduktion, metallurgiske processer og elektrolyse - det er meget teknisk - friholdes for ekstra beskatning, fordi de er omfattet af energibeskatningsdirektivet fra EU.
Så er der energiafgifter, der indekseres, også efter 2015.
Vi vedtog, at vi skulle indeksere frem til 2015 i skatteaftalen for 2007.
Og så bliver der en ens beskatning for decentral og central kraftvarme, og vi ligestiller afgift på rumopvarmning og på -nedkøling, altså, komfortnedkøling og -opvarmning.
Så vi har været lydhøre.
Så forhøjer vi affaldsafgifterne via en forhøjelse af deponeringssatsen, indeksering af forbrændingsafgiften, og vi indfører afgift på farligt affald.
Alt i alt giver det en forbedring på klimagasserne, som mindskes med 0,44 t CO2, bruttoenergiforbruget mindskes, og andelen af den varige energi øges betragteligt.
Vi støtter selvfølgelig lovforslaget.